《还家 其二》
清代·钱澧

春云乱漠漠，春草碧萋萋。我始至前村，竹根鸣午鸡。

是维二月初，万生咸已齐。人情同念旧，别久见未迷。

走视太史公，簪笔入金闺。岂闻去年水，飘荡家无栖。

辛苦留性命，还归理故蹊。虽无完庐室，幸庇旧锄犁。

闻此痛五中，热泪千行啼。骨肉几不全，功名何足稽。

死当狐首丘，生当龟曳泥。黄昏忽细雨，孤镫照凄迷。

叩门欣弟归，赤脚踏水泥。始知仲已远，或到武昌西。

叔壮颇复锐，季长与我齐。狂喜出赊酒，夜久满瓶携。

嗔我问生事，杯进不容稽。人生固有穷，但恐制行低。

齐人饕富贵，羞死妾与妻。

作者简介：钱澧，字东注，号南园，昆明人。乾隆辛卯进士，改庶吉士，授检讨，历官通政司副使，复授御史。有《南园遗集》。